ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ

της XXX

για την κατάρτιση τυποποιημένων εντύπων για τη δημοσίευση προκηρύξεων και γνωστοποιήσεων στον τομέα των δημόσιων συμβάσεων και για την κατάργηση του εκτελεστικού κανονισμού (ΕΕ) 2015/1986

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 89/665/ΕΟΚ του Συμβουλίου, της 21ης Δεκεμβρίου 1989, για τον συντονισμό των νομοθετικών, κανονιστικών και διοικητικών διατάξεων περί της εφαρμογής των διαδικασιών προσφυγής στον τομέα της σύναψης συμβάσεων κρατικών προμηθειών και δημοσίων έργων[[1]](#footnote-1), και ιδίως το άρθρο 3α,

Έχοντας υπόψη την οδηγία 92/13/ΕΟΚ του Συμβουλίου, της 25ης Φεβρουαρίου 1992, για τον συντονισμό των νομοθετικών, κανονιστικών και διοικητικών διατάξεων σχετικά με την εφαρμογή των κοινοτικών κανόνων στις διαδικασίες σύναψης των συμβάσεων φορέων οι οποίοι λειτουργούν στους τομείς του ύδατος, της ενέργειας, των μεταφορών και των τηλεπικοινωνιών[[2]](#footnote-2), και ιδίως το άρθρο 3α,

Έχοντας υπόψη την οδηγία 2009/81/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τον συντονισμό των διαδικασιών σύναψης ορισμένων συμβάσεων έργων, προμηθειών και παροχής υπηρεσιών που συνάπτονται από αναθέτουσες αρχές ή αναθέτοντες φορείς στους τομείς της άμυνας και της ασφάλειας, καθώς και την τροποποίηση των οδηγιών 2004/17/ΕΚ και 2004/18/ΕΚ[[3]](#footnote-3), και ιδίως το άρθρο 32 παράγραφος 1, το άρθρο 52 παράγραφος 2 και το άρθρο 64,

Έχοντας υπόψη την οδηγία 2014/23/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με την ανάθεση συμβάσεων παραχώρησης[[4]](#footnote-4), και ιδίως το άρθρο 33 παράγραφος 1,

Έχοντας υπόψη την οδηγία 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ[[5]](#footnote-5), και ιδίως το άρθρο 51 παράγραφος 1, το άρθρο 75 παράγραφος 3 και το άρθρο 79 παράγραφος 3,

Έχοντας υπόψη την οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ[[6]](#footnote-6), και ιδίως το άρθρο 71 παράγραφος 1, το άρθρο 92 παράγραφος 3 και το άρθρο 96 παράγραφος 2 πρώτο εδάφιο,

Αφού ζήτησε τη γνώμη της συμβουλευτικής επιτροπής δημόσιων συμβάσεων,

Εκτιμώντας τα ακόλουθα:

1. Οι οδηγίες 89/665/ΕΟΚ και 2014/24/ΕΕ ορίζουν ότι ορισμένες προκηρύξεις δημόσιων συμβάσεων προμηθειών, έργων και υπηρεσιών πρέπει να δημοσιεύονται στην *Επίσημη Εφημερίδα της Ευρωπαϊκής Ένωσης.* Οι εν λόγω δημοσιεύσεις θα πρέπει να περιλαμβάνουν τις πληροφορίες που προβλέπονται στις ως άνω οδηγίες.
2. Οι οδηγίες 92/13/ΕΟΚ και 2014/25/ΕΕ ορίζουν ότι ορισμένες προκηρύξεις συμβάσεων έργων, προμηθειών και παροχής υπηρεσιών στους τομείς του ύδατος, της ενέργειας, των μεταφορών και των ταχυδρομικών υπηρεσιών πρέπει να δημοσιεύονται στην *Επίσημη Εφημερίδα της Ευρωπαϊκής Ένωσης*. Οι εν λόγω δημοσιεύσεις θα πρέπει να περιλαμβάνουν τις πληροφορίες που προβλέπονται στις ως άνω οδηγίες.
3. Η οδηγία 2009/81/ΕΚ ορίζει ότι ορισμένες προκηρύξεις ορισμένων συμβάσεων έργων, προμηθειών και παροχής υπηρεσιών στους τομείς της άμυνας και της ασφάλειας πρέπει να δημοσιεύονται στην *Επίσημη Εφημερίδα της Ευρωπαϊκής Ένωσης.* Oι εν λόγω δημοσιεύσεις θα πρέπει να περιλαμβάνουν τις πληροφορίες που προβλέπονται στην ως άνω οδηγία.
4. Οι οδηγίες 89/665/ΕΟΚ, 92/13/ΕΟΚ και 2014/23/ΕΕ ορίζουν ότι ορισμένες προκηρύξεις συμβάσεων παραχώρησης έργων και συμβάσεων παραχώρησης υπηρεσιών πρέπει να δημοσιεύονται στην *Επίσημη Εφημερίδα της Ευρωπαϊκής Ένωσης.* Οι εν λόγω δημοσιεύσεις θα πρέπει να περιλαμβάνουν τις πληροφορίες που προβλέπονται στις ως άνω οδηγίες.
5. Στον εκτελεστικό κανονισμό (ΕΕ) 2015/1986 της Επιτροπής[[7]](#footnote-7) καθορίζονται τα τυποποιημένα έντυπα που προβλέπονται στις οδηγίες 89/665/ΕΟΚ, 92/13/ΕΟΚ, 2009/81/ΕΚ, 2014/23/ΕΕ, 2014/24/ΕΕ και 2014/25/ΕΕ.
6. Οι δημόσιες συμβάσεις βρίσκονται σε στάδιο ψηφιακού μετασχηματισμού, όπως περιγράφεται στην ανακοίνωση της Επιτροπής με τίτλο «Αναβάθμιση της ενιαίας αγοράς»[[8]](#footnote-8), καθώς και στην ανακοίνωση της Επιτροπής με τίτλο «Να γίνουν οι δημόσιες συμβάσεις προμηθειών αποτελεσματικές μέσα στην Ευρώπη και για την Ευρώπη»[[9]](#footnote-9). Τα τυποποιημένα έντυπα έχουν καθοριστική σημασία για τον εν λόγω μετασχηματισμό.
7. Για να εξασφαλιστεί η αποτελεσματικότητα των τυποποιημένων εντύπων στο ψηφιακό περιβάλλον, είναι αναγκαίο να προσαρμοστούν τα τυποποιημένα έντυπα που προβλέπονται στον εκτελεστικό κανονισμό (ΕΕ) 2015/1986. Δεδομένου του αριθμού και της έκτασης των αναγκαίων προσαρμογών, ο εκτελεστικός κανονισμός (ΕΕ) 2015/1986 θα πρέπει να αντικατασταθεί.
8. Όπως ορίζεται στο άρθρο 33 παράγραφος 2 της οδηγίας 2014/23/ΕΕ, στο άρθρο 51 παράγραφος 2 της οδηγίας 2014/24/ΕΕ, στο άρθρο 71 παράγραφος 2 της οδηγίας 2014/25/ΕΕ, οι προκηρύξεις και οι γνωστοποιήσεις είναι ηλεκτρονικά αρχεία και όχι έγγραφα σε έντυπη μορφή. Για να υπάρξει συμμόρφωση με την αρχή «μόνον άπαξ» στην ηλεκτρονική διακυβέρνηση προκειμένου να μειωθεί ο διοικητικός φόρτος και να αυξηθεί η αξιοπιστία των δεδομένων, και για να διευκολυνθεί η εθελοντική δημοσίευση προκηρύξεων και γνωστοποιήσεων των οποίων η αξία βρίσκεται κάτω από το ενωσιακό όριο ή που βασίζονται σε συμφωνίες-πλαίσιο, θα πρέπει να καθοριστούν τυποποιημένα έντυπα τα οποία να μπορούν να συμπληρώνονται αυτόματα με πληροφορίες από προηγούμενες προκηρύξεις και γνωστοποιήσεις, τεχνικές προδιαγραφές, διαγωνισμούς, συμβάσεις, εθνικά διοικητικά μητρώα και άλλες πηγές δεδομένων. Εν τέλει, τα έντυπα αυτά δεν θα χρειάζεται πλέον να συμπληρώνονται με το χέρι, αλλά θα πρέπει να παράγονται αυτόματα από συστήματα λογισμικού.
9. Για την αποφυγή προβλημάτων κατά την εφαρμογή, τα τυποποιημένα έντυπα θα πρέπει να καθοριστούν λαμβανομένων υπόψη των συστημάτων λογισμικού μέσω των οποίων θα εφαρμοστούν. Εδώ περιλαμβάνονται τα συστήματα ανταλλαγής δεδομένων, οι διεπαφές χρηστών που επικυρώνουν τη μη αυτόματη εισαγωγή και οι ιστότοποι δημοσίευσης που παρουσιάζουν πληροφορίες για προκηρύξεις και γνωστοποιήσεις. Οι πληροφορίες θα πρέπει να παρουσιάζονται κατά τρόπο που να προσελκύει τους οικονομικούς φορείς και άλλους χρήστες.
10. Για να καταστεί δυνατή η προσαρμογή της εφαρμογής στις εθνικές ιδιαιτερότητες θα πρέπει να δοθεί σημαντική ευελιξία στα κράτη μέλη και στις αρχές τους όσον αφορά την ανάπτυξη των συστημάτων λογισμικού τους. Ειδικότερα, θα πρέπει να είναι δυνατή η απεικόνιση των πεδίων που καθορίζονται στον παρόντα κανονισμό με οποιαδήποτε σειρά και με οποιαδήποτε ετικέτα, εφόσον οι έννοιες των ετικετών αντιστοιχούν στις περιγραφές που καθορίζονται στον παρόντα κανονισμό. Για την κάλυψη διαφορετικών αναγκών σε εθνικό, περιφερειακό ή τοπικό επίπεδο, τα πεδία που καθορίζει ο παρών κανονισμός ως προαιρετικά σε επίπεδο ΕΕ δεν χρειάζεται να εμφανίζονται καν στους τελικούς χρήστες ή, αντιθέτως, ενδέχεται να απαιτούνται υποχρεωτικά σε εθνικό, περιφερειακό ή τοπικό επίπεδο.
11. Η ημερομηνία εφαρμογής του παρόντος κανονισμού και η ημερομηνία κατάργησης του εκτελεστικού κανονισμού (ΕΕ) 2015/1986 θα πρέπει να αντικατοπτρίζουν τον χρόνο που απαιτείται για την προετοιμασία των ηλεκτρονικών εκδόσεων των τυποποιημένων εντύπων τα οποία χρησιμοποιούνται για την πραγματική ανταλλαγή δεδομένων.
12. Για να λαμβάνονται υπόψη οι εξελίξεις των αναγκών και των τεχνολογιών των κρατών μελών στον τομέα των δεδομένων σχετικά με τις δημόσιες συμβάσεις, ενώ παράλληλα θα διασφαλίζεται η συμμόρφωση με το άρθρο 52 παράγραφος 2 της οδηγίας 2014/24/ΕΕ, με το άρθρο 72 παράγραφος 2 της οδηγίας 2014/25/ΕΕ και με το άρθρο 32 παράγραφος 5 της οδηγίας 2009/81/ΕΚ, θα πρέπει να προστίθενται τακτικά στον παρόντα κανονισμό προαιρετικά πεδία. Η Επιτροπή θα παρακολουθεί προσεκτικά αυτές τις εξελίξεις, θα συγκεντρώνει περαιτέρω πληροφορίες από τους χρήστες και θα επανεξετάζει σε ετήσια βάση την ανάγκη επικαιροποίησης του παρόντος κανονισμού. Οι επικαιροποιήσεις αυτές δεν θα πρέπει να συνεπάγονται, εκτός αν αυτό είναι αναπόφευκτο, υποχρεωτικές αλλαγές των συστημάτων λογισμικού στα κράτη μέλη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1
Αντικείμενο

1. Ο παρών κανονισμός θεσπίζει τα ακόλουθα τυποποιημένα έντυπα:
	* 1. «Προγραμματισμός»
		2. «Διαγωνισμός»
		3. «Προκοινοποίηση απευθείας ανάθεσης»
		4. «Αποτέλεσμα»
		5. «Τροποποίηση σύμβασης»
		6. «Αλλαγή»
2. Τα τυποποιημένα έντυπα που αναφέρονται στην παράγραφο 1 αποτελούνται από τα πεδία που καθορίζονται στο παράρτημα.

Άρθρο 2
Χρήση

Τα τυποποιημένα έντυπα που αναφέρονται στο άρθρο 1 χρησιμοποιούνται για τη δημοσίευση των ακόλουθων προκηρύξεων και γνωστοποιήσεων στην *Επίσημη Εφημερίδα της Ευρωπαϊκής Ένωσης*:

1) «Προκήρυξη προγραμματισμού»: για τις προκηρύξεις που αναφέρονται στο άρθρο 27 παράγραφος 2, στο άρθρο 28 παράγραφος 3 και στο άρθρο 48 παράγραφος 1 της οδηγίας 2014/24/ΕΕ· στο άρθρο 45 παράγραφος 2, στο άρθρο 67 παράγραφος 1 της οδηγίας 2014/25/ΕΕ, καθώς και στο άρθρο 30 παράγραφος 1 και στο άρθρο 33 παράγραφος 3 της οδηγίας 2009/81/ΕΚ·

2) «Ανακοίνωση ανταγωνιστικής διαδικασίας»: για τις προκηρύξεις που αναφέρονται στο άρθρο 48 παράγραφος 2, στο άρθρο 49, στο άρθρο 75 παράγραφος 1 στοιχεία α) και β) και στο άρθρο 79 παράγραφος 1 της οδηγίας 2014/24/ΕΕ· στο άρθρο 67 παράγραφος 2, στα άρθρα 68 και 69, στο άρθρο 92 παράγραφος 1 στοιχεία α), β) και γ) και στο άρθρο 96 παράγραφος 1 δεύτερο εδάφιο της οδηγίας 2014/25/ΕΕ· στο άρθρο 31 παράγραφοι 1 και 3 της οδηγίας 2014/23/ΕΕ, στο άρθρο 30 παράγραφος 2 και στο άρθρο 52 παράγραφος 1 της οδηγίας 2009/81/ΕΚ·

3) «Προκοινοποίηση απευθείας ανάθεσης»: για τις προκηρύξεις που αναφέρονται στα άρθρα 3α των οδηγιών 89/665/ΕΟΚ και 92/13/ΕΟΚ·

4) «Γνωστοποίηση αποτελεσμάτων»: για τις γνωστοποιήσεις που αναφέρονται στο άρθρο 50, στο άρθρο 75 παράγραφος 2 και στο άρθρο 79 παράγραφος 2 της οδηγίας 2014/24/ΕΕ· στο άρθρο 70, στο άρθρο 92 παράγραφος 2 και στο άρθρο 96 παράγραφος 1 τρίτο εδάφιο της οδηγίας 2014/25/ΕΕ· στο άρθρο 32 της οδηγίας 2014/23/ΕΕ και στο άρθρο 30 παράγραφος 3 της οδηγίας 2009/81/ΕΚ·

5) «Γνωστοποίηση τροποποίησης συμβάσεων»: για τις γνωστοποιήσεις που αναφέρονται στο άρθρο 72 παράγραφος 1 της οδηγίας 2014/24/ΕΕ· στο άρθρο 89 παράγραφος 1 της οδηγίας 2014/25/ΕΕ και στο άρθρο 43 παράγραφος 1 της οδηγίας 2014/23/ΕΕ.

6) «Γνωστοποίηση αλλαγής»: για την αλλαγή ή την ακύρωση των προκηρύξεων και γνωστοποιήσεων που αναφέρονται ανωτέρω.

Άρθρο 3
Κατάργηση

Ο εκτελεστικός κανονισμός (ΕΕ) 2015/1986 καταργείται τέσσερα έτη *[να αντικατασταθεί από την πραγματική ημερομηνία κατά τη δημοσίευση από την Υπηρεσία Εκδόσεων.]* μετά τη δημοσίευση του παρόντος κανονισμού στην *Επίσημη Εφημερίδα της Ευρωπαϊκής Ένωσης*.

Άρθρο 4
Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην *Επίσημη Εφημερίδα της Ευρωπαϊκής Ένωσης.*

Εφαρμόζεται από τρία έτη *[να αντικατασταθεί από την πραγματική ημερομηνία κατά τη δημοσίευση από την Υπηρεσία Εκδόσεων.]* μετά την έναρξη ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

 Για την Επιτροπή

 Ο Πρόεδρος

 Jean-Claude Juncker

1. ΕΕ L 395 της 30.12.1989, σ. 33. [↑](#footnote-ref-1)
2. ΕΕ L 76 της 23.3.1992, σ. 14. [↑](#footnote-ref-2)
3. ΕΕ L 216 της 20.8.2009, σ. 76. [↑](#footnote-ref-3)
4. ΕΕ L 94 της 28.3.2014, σ. 1. [↑](#footnote-ref-4)
5. ΕΕ L 94 της 28.3.2014, σ. 65. [↑](#footnote-ref-5)
6. ΕΕ L 94 της 28.3.2014, σ. 243. [↑](#footnote-ref-6)
7. Εκτελεστικός κανονισμός (ΕΕ) 2015/1986 της Επιτροπής, της 11ης Νοεμβρίου 2015, περί καταρτίσεως τυποποιημένων εντύπων για τη δημοσίευση προκηρύξεων και γνωστοποιήσεων στον τομέα των δημοσίων συμβάσεων και περί καταργήσεως του εκτελεστικού κανονισμού (ΕΕ) αριθ. 842/2011 (ΕΕ L 296 της 12.11.2015, σ. 1). [↑](#footnote-ref-7)
8. Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών [COM(2015) 0550]. [↑](#footnote-ref-8)
9. Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών [COM(2017) 0572]. [↑](#footnote-ref-9)